รัฐบาลพร้อมดูแลนักท่องเที่ยวชาวจีนและชาวไทยอย่างเท่าเทียมกันเหมือนครอบครัวเดียวกัน
พลเอก ประยุทธ์ จันทร์โอชา นายกรัฐมนตรี แถลงข่าวในการลงพื้นที่ตรวจเยี่ยมผู้ประสบภัยจากเหตุการณ์เรือล่ม ที่ศูนย์บัญชาการเหตุการณ์ช่วยเหลือผู้ประสบภัยเรือล่ม จังหวัดภูเก็ต ท่าเทียบเรืออ่าวฉลอง อำเภอเมืองภูเก็ต ว่า รัฐบาลพร้อมดูแลนักท่องเที่ยวชาวจีนและชาวไทยอย่างเท่าเทียมกันเหมือนครอบครัวเดียวกัน และยังคงรักษาสัญญาจะดูแลอย่างดีที่สุด ทั้งที่เกิดเหตุการณ์ขึ้นและเตรียมมาตรการป้องกันต่อไป
    
อย่างไรก็ตาม เหตุการณ์ดังกล่าวเกิดขึ้นโดยไม่คาดคิด และเกิดความสูญเสียเกินกว่าที่คาดไว้  ซึ่งรัฐบาลไทยไม่นิ่งนอนใจจะต้องสืบสวนหาสาเหตุที่เกิดขึ้น รวมทั้งแก้ไขปัญหาให้สำเร็จลุล่วง  มีการสร้างบรรทัดฐาน กำหนดมาตรฐานการท่องเที่ยว ทั้งด้านการป้องกัน แก้ไข ฟื้นฟู อย่างเป็นระบบ ขอความร่วมมือจากจีน ในการให้คำแนะนำและช่วยเหลือในส่วนของเครื่องมือและอุปกรณ์

สำหรับการดูแลผู้เสียชีวิต ผู้บาดเจ็บและครอบครัว ผู้ประสบภัยเรือล่ม จังหวัดภูเก็ต  รัฐบาลพร้อมช่วยเหลืออย่างเต็มที่  โดยดูแลเยียวยาผู้ประสบภัยที่ไม่มีประกันชีวิต ซึ่งขณะนี้อยู่ในขั้นตอนการพิจารณาและสั่งการกระทรวงที่เกี่ยวข้องเร่งดำเนินการแล้ว

นอกจากนี้ จะต้องคำนึงถึงปริมาณนักท่องเที่ยวให้มีความสมดุลกับสถานที่ท่องเที่ยว เพื่อความปลอดภัย  มีมาตรการการออกทะเล  เพื่อไม่ให้เกิดเหตุการณ์แบบเดิมซ้ำอีก ซึ่งหากเกิดต้องเร่งแก้ไข ไม่ให้เกิดความสูญเสีย หรือหากสูญเสียต้องน้อยที่สุด
 
เร่งหาคำตอบว่าเหตุใดจึงปล่อยให้เรือออกทะเล ทั้งๆ ที่มีประกาศห้าม ทั้งนี้ จากเหตุการณ์ที่เกิดขึ้น เจ้าหน้าที่เรือและผู้ประกอบการ ได้มีการเตรียมพร้อมรับมือกับพายุอย่างไร  มีการเตรียมพร้อมเสื้อชูชีพ  แจ้งทางออก  แจ้งสถานการณ์ในทะเลล่วงหน้า 3 -7 วัน และระหว่างแจ้งมีการติดตามข่าวสารข้อมูลอย่างไร แจ้งเตือนหรือไม่ ตรวจสอบกระบวนการในการแจ้งเรือให้กลับฝั่งหรือไม่  ซึ่งต้องเตรียมพร้อมสำหรับเหตุการณ์ครั้งต่อไป

ส่วนกรณีที่มีนักท่องเที่ยวมาเที่ยวเป็นจำนวนมาก   มาท่องเที่ยวลักษณะใด มาในรูปแบบบริษัท  ปฏิบัติตามกฎเกณฑ์หรือไม่ เจ้าหน้าที่บกพร่องหรือไม่ เพื่อเข้าสู่กระบวนการแก้ไขและกำหนดบทลงโทษผู้บกพร่องต่อหน้าที่ ได้สั่งการให้เจ้าหน้าที่ภายในจังหวัด ผู้ว่าราชการจังหวัด ผบ.ทร.  ผบ.ทบ.  มาแถลงชี้แจงการทำงาน  รวมทั้งตรวจสอบด้วยว่า จำนวนนักท่องเที่ยวมากไปหรือไม่ สอบสวนผู้ประกอบการว่า ทำโดยสุจริตหรือไม่ เพื่อสร้างความเข้าใจ ไม่ให้เกิดผลกระทบต่อประเทศ